Carl Thompson ta' 33 sena, li kien jiżen 412-il kilogramma miet traġikament fid-dar tiegħu f'Kent. Għall-aħħar sena ma setax joħroġ minn daru u kien jiddependi mill-għajununa tas-servizzi tal-gvern kemm biex jiekol, kif ukoll biex jinħasel. Xahar qabel ma miet, Carl kien ħalef li jagħmel ħiltu biex inaqqas mill-ħxuna li kellu għax xtaq jibqa' jgħix, u dan minħabba s-simpatija li beda jara minn dawk kollha li offrew li jgħinuh, u wara numru ta' intervisti li sarulu. Hu qal li t-tobba avżawh kemm-il darba biex jibel l-istil ta' ħajja li kellu, inkella saħħtu terħih u jmut. Peress li ma setax joħroġ minn daru u jmur jixtri, dan il-ġuvni għex il-biċċa l-kbira ta' ħajtu jiekol ikel Ċiniż u pizez, li kien jordnahom minn fuq it-telefown u jwassluhomlu sad-dar. Stqarr ukoll li kien jonfoq £10 kuljum f'ċikkulata. Il-flus kien jirċevihom mill-istat. Waqt li wera l-fehma li ħafna mill-ħxuna tiegħu kisibha wara l-mewt ta' ommu, ammetta li minn dejjem kien 'iħobb' jiekol. Meta kellu bejn tlieta u erba' snin, jiftakar li kien jiftaħ l-armarji u jiekol li jsib. Imbagħad, meta tliet snin ilu ommu mietet kawża ta' kankru f'moħħha, beda jiekol ikel xejn nutrittiv. Il-piż tiegħu rdoppja minn 190 kilogramma għal 412, b'mod li lanqas seta' jibqa' jaħdem.
Imut l-eħxen ġuvni fl-Ingilterra